Suomi on vielä toistaiseksi yksi Euroopan harvoja maita, joissa seksuaalinen teko eläimelle ei ole rikos, mikäli eläintä ei vahingoitettu.

Uudessa eläinsuojelulaissa ollaan saattamassa eläinseksiä jälleen rikokseksi. MOSTPHOTOS

Suomi, Unkari ja Romania ovat Euroopan ainoat maat, joissa yhdyntä eläimen ja ihmisen välillä on lähtökohtaisesti sallittua. Suomessa eläimeen sekaantuminen voi täyttää rikoksen tunnusmerkit, mikäli eläintä vahingoitetaan yhdynnän aikana.

Suomi poisti ihmisen ja eläimen välisen sukupuoliyhteyteen verrattavan toiminnan rangaistavuuden vuonna 1971. Sitä ennen eläimiin sekaantuminen oli ollut Suomessa lailla kiellettyä vuodesta 1734, jolloin siitä tuli Ruotsi-Suomessa kuolemanrangaistuksella rangaistavaa.

Eläinseksi vapautui 60- ja 70-luvuilla monissa Euroopan maissa muun seksuaalisen vapautumisen vanavedessä.

Ylen mukaan syynä eläinseksin vapauttamiseen oli tuolloin se, että rikoslakia ei pidetty oikeana välineenä puuttua sairaalloisena katsottuun toimintaan.

Eläinseksi nykylaissa

Rikoslaissa eläintensuojelua käsittelevissä pykälissä ei mainita eläimeen sekaantumista tai eläinseksiä sinänsä lainkaan.

Eläinsuojelurikokseksi teko muuttuu vasta, jos eläintä esimerkiksi kohdellaan " julmasti tai tarpeetonta kärsimystä, kipua tai tuskaa aiheuttaen " . Törkeästä eläinsuojelurikoksesta voi saada rangaistukseksi enintään neljä vuotta vankeutta.

Vaikka eläinseksi on tällä hetkellä Suomessa laillista, eläinpornon valmistus levittämistä varten tai eläinpornon levittäminen ei ole laillista.

Rikoslain sukupuolisiveellisyyttä loukkaavien kuvien levittämistä käsittelevässä pykälässä kielletään eläimiin sekaantumista esittävän materiaalin valmistaminen levitystä varten ja levittäminen sekä näiden yritys. Rangaistuksena on enintään kaksi vuotta vankeutta. Törkeä tekomuoto koskee vain lapsia esittäviä kuvia.

Eläinsuojellullinen näkökulma

2000-luvulla eläinseksi on kielletty lailla useissa Euroopan maissa, joissa se oli aiemmin sallittua. Täyskäännöksen takana ovat olleet eläintensuojelulliset pyrkimykset.

Norjassa ja Ruotsissa tehtyjen tutkimusten mukaan eläin usein kärsii ja voi jopa kuolla jouduttuaan sukupuoliyhteyteen ihmisen kanssa. Eläinseksin harjoittajien haastatteluissa on käynyt ilmi, että lehmä, hevonen, sika, lammas, koira ja kissa ovat eläinlajit, jotka joutuvat useimmin ihmisen seksuaalisen toiminnan kohteeksi.

Eläintensuojelullinen näkökulma alkaa olla voittamassa ihmisnäkökulman myös Suomessa. Eläinseksiä ollaan saattamassa uudelleen rikokseksi uudessa eläinsuojelulaissa.

Maa- ja metsätalousministeriön mukaan lakiehdotus laitetaan lausunnoille keväällä 2017 ja hallituksen esitys on tarkoitus antaa eduskunnalle syksyllä 2017.

Maa- ja metsätalousministeriön ylitarkastaja Minna Ruotsalo kertoi Ylen haastattelussa vuonna 2015, että huolestuneet eläinseksin harrastajat olivat ottaneet yhteyttä ministeriöön tulevan eläinseksikiellon tiimoilta.